Diari Oficial de la Generalitat Valenciana


Sumari del DOGV 6231, del 23-03-2010 (2010/3118)

RESOLUCIÓ d'11 de març de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa d'Assistència a la Creació i Creixement d'Empreses Innovadores per als exercicis 2010 i 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6231

Data del DOGV
:   23-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3118


Data del document
:   11-03-2010

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ d'11 de març de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa d'Assistència a la Creació i Creixement d'Empreses Innovadores per als exercicis 2010 i 2011. [2010/3118]  
La creació de noves empreses constituïx un factor fonamental de dinamisme econòmic i social, un motor essencial de creació d'ocupació i riquesa i un recurs imprescindible perquè una economia puga mantenir la flexibilitat i capacitat d'adaptació davant els canvis que se succeïxen al mercat.   
Les empreses proveïdores de béns i servicis innovadors, especialment quan estan basats en un alt nivell de coneixement tecnològic, exercixen, a més, un paper d'especial importància per a impulsar la diversificació del sistema productiu cap a productes de major valor afegit, menys subjectes a la competència en preus, i millorar la productivitat global del sistema. Estes empreses, amb la capacitat de generar o utilitzar coneixement d'alt nivell i incorporar-lo als béns i servicis que proveïxen doten de millors recursos per a la innovació el conjunt del sistema, oferixen oportunitats d'ocupació qualificada que estimulen el desenvolupament de nou coneixement i generen oportunitats de col·laboració mútuament estimuladora amb el sistema científic, tant públic com privat.   
No obstant això, es tracta també d'empreses que, per treballar amb tecnologies en desenvolupament o en la posada al punt de nous productes o servicis sobre els quals no hi ha experiència de mercat, s'enfronten a especials dificultats tant de gestió com d'obtenció de recursos externs que poden resultar vitals per al seu èxit: des d'un finançament adaptat al nivell de risc que afronten, fins a la disponibilitat de recursos humans o d'assessorament especialitzat en matèria de gestió, l'aproximació als potencials mercats, o la participació en les xarxes de coneixement cientificotècnic que poden ser rellevants per a l'activitat de l'empresa.   
Tot això fa necessari prestar una atenció específica al procés que porta al sorgiment, posada en marxa i creixement d'empreses basades en el coneixement i orientades al desenvolupament de nous béns i servicis resultants d'una activitat habitual d'investigació i desenvolupament tecnològic.  
Els centres europeus d'empreses innovadores de la Comunitat Valenciana, integrats en la Xarxa de CEEI impulsada per la Comissió Europea en el conjunt de països membres de la Unió Europea, així com altres entitats vinculades a institucions que exercixen activitats de caràcter cientificotècnic i de promoció de l'empreniment, exercixen una tasca especialment rellevant en relació amb potencials emprenedors que, partint d'una elevada qualificació científica, poden estar interessats a abordar la creació d'empreses que tinguen com a finalitat desenvolupar i industrialitzar resultats d'investigació recents, ja siguen propis o adquirits externament. Estes entitats desenvolupen una tasca que comprén des d'infondre actituds empresarials, fins a assessorar, formar en habilitats de gestió, facilitar la relació amb proveïdors de recursos externs ja siguen tecnològics, mercadològics, d'inversió o de gestió, passant per l'oferta d'instal·lacions i servicis administratius que permeten l'inici de l'activitat sense necessitat d'una elevada inversió en actiu fix.   
Mitjançant la present resolució es convoquen ajudes per a donar suport la creació i el creixement d'empreses que desenvolupen a la Comunitat Valenciana l'economia del coneixement en la línia de l'estratègia definida per la Unió Europea en la cimera de Lisboa, i promoure així una major capacitat per a generar i absorbir noves tecnologies i llançar al mercat productes o servicis nous o millorats que puguen trobar una demanda expansiva en els creixentment competitius mercats internacionals. S'inscriuen, per tant, estes ajudes en els objectius estratègics del Programa Operatiu FEDER de la Comunitat Valenciana 2007-2013 (PO FEDER CV 2007-2013) que perseguixen la millora de la competitivitat regional a través de la inversió en infraestructures de comunicació, l'enfortiment de la R+D+I i de la societat de la informació, i la promoció de la productivitat i de la diversificació del teixit productiu. Estes ajudes estan encaminades, així mateix, a aconseguir un desenvolupament compatible amb la millora del medi ambient, l'ús eficient dels recursos hídrics i la integració social, aprofitant les possibilitats que el desenvolupament tecnològic i la creació d'empreses que apliquen els seus avanços en estos camps pot representar per a aportar solucions més eficients.  
Informació detallada relativa al Programa Operatiu FEDER de la Comunitat Valenciana 2007-2013 pot obtenir-se en:  
  
En virtut d'això anterior, i de conformitat amb el que disposa l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte de la present resolució  
L'objecte de la present resolució és establir, juntament amb el que disposa l'Ordre de 12 de desembre de 2006 de la Conselleria d'Empresa, Universitat i Ciència, les bases reguladores i la convocatòria per als exercicis 2010 i 2011 de les ajudes previstes en el Programa d'Assistència a la Creació i Creixement d'Empreses Innovadores, que s'establix en annex.  
Article 2. Objectiu de la convocatòria  
El Programa d'Assistència a la Creació i Creixement d'Empreses Innovadores vol contribuir a la millora del capital organitzatiu i la innovació empresarial en les empreses innovadores de recent creació, tal com es recull en l'eix, tema i actuació del PO FEDER CV 2007-2013 següents:   
Eix 2: Desenvolupament i innovació empresarial; tema prioritari 9: Altres accions destinades a l'estímul de la innovació i l'esperit d'empresa en les xicotetes empreses.  
Article 3. Marc normatiu  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).   
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- El Reglament CE núm. 1.083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, i el Reglament CE núm. 1.828/2006, que fixa les seues normes de desplegament, i la resta de normativa sobre fons estructurals.   
- L'Ordre EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió.  
- Les ajudes previstes en l'actuació 1 del programa queden subjectes al que establix la N234/2007 Foment d'R+D+I Espanya; C (2008) 3.930 de 22 de juliol de 2008.  
- Les ajudes previstes en l'actuació 2 del programa s'acolliran al que disposa el Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament General d'Exempció per Categories, DO L 214 de 09.08.2008). Els sol·licitants la seu o l'establiment productiu dels quals estiga ubicat a les províncies de Castelló, València i Alacant, excepte els termes municipals de València i Mislata, s'acolliran al que disposa l'article 13 del dit reglament, i aquells sol·licitants la seu o l'establiment productiu dels quals se situe als termes municipals de València i Mislata, s'acolliran al que s'ha disposat en l'article 15.  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, i preveuen expressament les ajudes que es convoquen en esta ordre com a procediments i tràmits susceptibles de la tramitació a través del Registre Telemàtic de la Generalitat.  
- Qualsevol altra normativa que hi fóra d'aplicació.  
Article 4. Línies pressupostàries  
L'import global màxim que a càrrec de l'anualitat 2010 es destinarà per a la concessió de les ajudes previstes en la present convocatòria és de 750.000 euros a càrrec de les línies pressupostàries:  
T 5031805 644.000 euros  
T 8297683 50.000 euros  
Per a l'anualitat 2011 el pressupost amb caràcter estimatiu serà de 750.000 euros.  
L'import destinat a la concessió de les ajudes previstes en la present convocatòria està supeditat a la liquidació dels compromisos degudament adquirits procedents de convocatòries anteriors; els imports previstos per a l'anualitat 2011 queden supeditats a l'aprovació del pressupost de l'IMPIVA per al dit exercici.  
En tot cas, es podrà incrementar el finançament quan es produïsca un augment del crèdit disponible com a conseqüència d'altres convocatòries en què s'hagen presentat o resolt sol·licituds per un import inferior a la despesa inicialment prevista, o de les quals deriven obligacions liquidades o reconegudes per un import inferior a l'ajuda que va ser concedida al seu dia, o bé quan l'augment siga conseqüència d'una generació, ampliació o incorporació de crèdit, o de l'aprovació per la Llei de Pressupostos de la Generalitat per al 2011 d'un import superior al previst en esta resolució per a l'esmentada anualitat. Les esmentades modificacions del pressupost seran publicades en el Diari Oficial de la Comunitat Valenciana.  
Les ajudes descrites tindran el finançament del Programa Operatiu FEDER de la Comunitat Valenciana 2007-2013, en un percentatge del 50%, a través del Programa Operatiu de la Comunitat Valenciana 2007-2013: eix 2 Desenvolupament i Innovació Empresarial - tema prioritari 9 Altres accions destinades a l'estímul de la innovació i l'esperit d'empresa en les xicotetes empreses, així com d'altres possibles fons.  
Article 5. Beneficiaris  
1. Podran acollir-se a estes ajudes els centres europeus d'empreses innovadores de la Xarxa IMPIVA i en general les entitats sense fi de lucre radicades a la Comunitat Valenciana dedicades al suport a emprenedors i a empreses de recent creació que innoven o diversifiquen el teixit empresarial de la Comunitat Valenciana i que complisquen la definició de PIME, segons l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat General d'Exempció per Categories, DO L 214 de 09.08.2008 (en avant RGEC). A estos efectes, es considerarà PIME segons l'annex del RGEC, qualsevol entitat, independentment de la seua forma jurídica, que exercisca una activitat econòmica que reunisca els requisits següents:  
- Que ocupe menys de 250 persones.  
- Que tinga un volum de negoci anual no superior a 82.682.432 d'euros, o bé un balanç general no superior a 96.741.249 d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 88.679.505 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, General d'Exempció per Categories. Estos criteris de còmput es poden consultar en la sol·licitud normalitzada.  
2. No podran obtenir la condició de beneficiari:  
a) En l'actuació 1 del programa, aquelles entitats que reunisquen les condicions d'empresa en crisi segons es definix en les Directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004).   
b) En l'actuació 2 del programa, les entitats la seu o l'establiment productiu de les quals estiga ubicat a les províncies de Castelló, València o Alacant.   
i. Quan la seua activitat estiga relacionada amb:  
1. Els sectors de la pesca i l'aqüicultura regulats pel Reglament (CE) núm. 104/2000, amb el sector del carbó, l'acer, la construcció naval o el sector de les fibres sintètiques.   
2. La producció primària de productes agrícoles.  
3. La transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió o quan l'ajuda depenga que es repercutisca totalment o parcialment sobre els productors primaris (agricultors).  
ii. Si estan subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
iii. Si reunixen les condicions d'empresa en crisi d'acord amb el que es definix en l'apartat 7 de l'article 1 del RGEC.  
c) En l'actuació 2 del programa, les entitats la seu o l'establiment productiu de les quals estiga ubicat al terme municipal de València o Mislata.  
i. Quan la seua activitat estiga relacionada amb:  
1. Els sectors de la pesca i l'aqüicultura regulats pel Reglament (CE) núm. 104/2000 i amb el sector del carbó.  
2. La producció primària de productes agrícoles.  
3. La transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió, o quan l'ajuda depenga que es repercutisca totalment o parcialment sobre els productors primaris (agricultors).  
ii. Si estan subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
iii. Si reunixen les condicions d'empresa en crisi d'acord amb el que es definix en l'apartat 7 de l'article 1 del RGEC  
4. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents i complir qualssevol altres requisits exigits per les disposicions aplicables.  
5. No podran obtenir la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.   
6. En especial, els beneficiaris hauran d'estar al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'Integració Social de Persones amb Minusvalidesa; de la Llei Orgànica 3/2007, de 22 de març, per a la Igualtat efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes.   
7. Les condicions per a ser beneficiari hauran de mantenir-se com a mínim fins al moment del pagament de la subvenció.  
Article 6. Requisits generals dels projectes  
Els projectes objecte d'ajuda hauran de:  
- Realitzar-se al territori de la Comunitat Valenciana.  
- Reunir les especificitats i requisits tècnics del programa recollits en l'annex.  
- Iniciar-se amb posterioritat a la presentació de la sol·licitud de l'ajuda.   
- Executar-se en el marc d'un desenvolupament sostenible i de foment de la protecció i millora del medi ambient i disposar d'un certificat que declare la no-afecció del projecte a la denominada 'Xarxa Natura', espai físic d'especial protecció mediambiental configurat així per la Unió Europea. L'obtenció d'este certificat la gestionarà l'IMPIVA.  
D'altra banda, s'hauran de respectar en els projectes els principis següents:  
- Els costos associats al projecte no podran rebre simultàniament ajuda del Fons Europeu de Desenvolupament Regional (FEDER) i del Fons Social Europeu (FSE).  
- El projecte subvencionat no haurà d'experimentar abans de transcorreguts cinc anys des del seu terme una modificació substancial, entenent per esta aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme, o bé que es derive d'un canvi en la naturalesa de la propietat d'una infraestructura o del cessament d'una activitat productiva.  
- Mantenir els seus resultats al territori de la Comunitat Valenciana.  
- Mantenir les inversions regionals al territori de la Comunitat Valenciana durant un període de cinc anys.  
- Així mateix no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i haurà de facilitar, o almenys no impedir, l'accessibilitat per a les persones amb discapacitat.  
Article 7. Sol·licitud de l'ajuda  
7.1. Sol·licitud normalitzada  
Els models d'impresos normalitzats (sol·licituds i la resta de documentació) estaran disponibles en l'adreça d'Internet de l'IMPIVA: . Les sol·licituds s'adequaran als models normalitzats i s'ompliran utilitzant els mitjans electrònics o telemàtics proporcionats per l'IMPIVA a través de l'adreça d'Internet indicada anteriorment.  
7.1.1. Si la sol·licitud es tramita via telemàtica, només s'admetrà la presentació de sol·licituds, escrits i comunicacions davant el Registre Telemàtic que estiguen firmats electrònicament mitjançant una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web . Actualment l'IMPIVA presta este servici de certificacions en la seua seu de València.  
7.1.2. Les persones sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada emplenades amb les corresponents firmes originals, als llocs indicats en els apartats 7.4.1 i 7.4.2.   
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment recollit en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
7.2. Documentació que s'ha d'adjuntar a la sol·licitud normalitzada.  
7.2.1. Memòria tècnica del projecte, segons model que es pot obtenir descarregant-lo de l'adreça d'Internet de l'IMPIVA: . S'advertix que un defectuós o deficient ompliment de la memòria, o la seua difícil comprensió, generaran una minusvaloració del projecte d'acord amb els criteris d'avaluació establits per a cada programa.  
7.2.2. Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament. No caldrà la presentació d'esta documentació si ja està en poder de l'IMPIVA i es manté vigent, i s'haurà d'aportar a este efecte declaració de vigència segons model disponible en l'adreça d'Internet de l'IMPIVA: .  
7.2.3. La presentació de la sol·licitud comporta l'autorització a l'IMPIVA, excepte manifestació en contra pel sol·licitant, per a demanar els certificats a emetre per l'Agència Estatal de l'administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que el sol·licitant està al corrent en les seues obligacions amb les esmentades administracions. En qualsevol cas, l'IMPIVA podrà requerir directament al sol·licitant si la informació obtinguda presenta alguna incidència.   
7.2.4. Si la sol·licitud aportada estiguera incompleta o presentara errors esmenables, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així es considerarà que ha desistit de la seua sol·licitud.  
7.2.5. Els requeriments a què es fa referència en este article, així com qualsevol altre que poguera realitzar l'IMPIVA, podran efectuar-se per fax o per correu electrònic al número de fax o a l'adreça indicada pel sol·licitant en el model de sol·licitud, sempre que en quede constància de la recepció per aquell.  
7.2.6. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat Valenciana gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
7.2.7. L'aportació de documents en resposta als requeriments referenciats es podrà realitzar a través del Registre Telemàtic a través de l'adreça d'Internet de l'IMPIVA, i seran aplicables els mateixos requisits sobre la utilització de firma electrònica avançada que els recollits en l'article 7.1.   
7.3. Termini de presentació de sol·licituds  
Podran presentar-se a esta convocatòria sol·licituds durant els exercicis 2010 i 2011 d'acord amb el calendari següent:  
- Anualitat 2010: des de l'endemà de la publicació de la present resolució en el Diari Oficial de la Comunitat Valenciana (DOCV) fins al 15 d'abril del 2010.  
- Anualitat 2011: des de l'1 de novembre del 2010 fins a l'1 de febrer del 2011.  
7.4. Lloc de presentació de sol·licituds:  
7.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9.00 a 14.00 hores de dilluns a divendres, i de 17.00 a 19.00 hores, de dilluns a dijous.  
Les sol·licituds podran presentar-se en:  
- IMPIVA Alacant-oficina PROP: c/ Churruca, 29, 03833 Alacant.  
- IMPIVA Castelló-oficina PROP: av. dels Germans Bou, 47, 12719 Castelló de la Plana.  
- IMPIVA València: plaça de l'Ajuntament, 6, 46669 València.  
7.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
7.4.3. En el cas de sol·licituds que es presenten davant del Registre Telemàtic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes previstos en el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
Article 8. Projectes plurianuals  
Quan es tracte d'un projecte de caràcter plurianual:  
a) Haurà d'indicar-se en la memòria tècnica cada una de les fases i l'exercici en què es realitzaran.  
b) Haurà de presentar-se per a cada exercici una sol·licitud en els terminis fixats en esta o en futures convocatòries. En tot cas, la concessió d'una ajuda en una anualitat no condiciona la de les següents, que queden supeditades a l'existència d'un programa que empare el projecte proposat, als resultats assolits en les fases anteriors i al resultat del procés de concurrència competitiva.   
c) Podran considerar-se els justificants de despeses i pagament emesos amb posterioritat al termini de presentació de justificació de l'exercici o anualitat anterior.  
Article 9. Instrucció i avaluació de sol·licituds  
1. L'òrgan competent per a la Instrucció del procediment de concessió de les ajudes emmarcades en la present resolució serà la Direcció d'Innovació i Competitivitat de l'IMPIVA, a través de l'Àrea de Promoció Empresarial.  
2. Les ajudes es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de selecció del PO FEDER CV i els criteris de valoració especificats en el programa, i s'establirà una prelació segons la puntuació obtinguda respectant els límits pressupostaris disponibles.  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas que hi resulte conforme procedirà a l'anàlisi dels projectes presentats i a l'aplicació dels criteris de valoració.  
4. Prèviament a l'aplicació dels criteris de valoració i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres actuacions o convocatòries d'ajudes per la seua major idoneïtat.  
5. D'acord amb els criteris de valoració que s'establixen respectivament en l'annex, tindran preferència en l'adjudicació, en cas d'empat, els projectes presentats o dirigits a aquelles entitats que acrediten ocupar un percentatge de treballadors amb discapacitat superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
Article 10. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una Comissió que, després de les deliberacions oportunes, elevarà proposta de concessió al president de l'IMPIVA. La Comissió estarà composta pel personal de l'IMPIVA que s'indica a continuació:  
- President: el director general de l'IMPIVA.  
- El director d'Innovació i Competitivitat.  
- El director d'Infraestructures Tecnològiques i Servicis.  
- El cap de l'Àrea de Promoció Empresarial.  
- El cap del Departament d'Assistència a l'Emprenedor.  
- La cap de l'Àrea de Gestió.  
- El cap de l'Àrea d'Organització i Sistemes.  
- Un tècnic de l'Àrea de Gestió que actuarà com a secretari.  
La Comissió adaptarà el seu funcionament al que establix la convocatòria, i de manera subsidiària a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
El president de l'IMPIVA resoldrà l'adjudicació de les ajudes mitjançant una resolució, que fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.   
La resolució dictada pel president posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals en compliment de la normativa sobre publicitat d'estos fons.   
Caldrà l'autorització del Consell quan l'import de les ajudes supere les quantitats establides en la Llei d'Hisenda Pública de la Generalitat.   
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostària o alliberament de crèdit, puguen ser ateses per ordre de puntuació.   
Article 11. Obligacions dels beneficiaris  
Constituïxen obligacions essencials del beneficiari realitzar el projecte, acreditar la seua realització davant l'IMPIVA, així com complir les condicions i la resta d'obligacions en la forma descrita a continuació:   
a) Realització del projecte.  
El beneficiari haurà de realitzar el projecte objecte de la subvenció en la forma descrita en la memòria presentada juntament amb la sol·licitud normalitzada i de manera que es complisca la finalitat del programa d'ajudes, respectant els costos subvencionables indicats en la notificació de concessió d'ajuda i pels imports que s'hi especifiquen. Si s'hagueren produït canvis respecte al projecte inicial haurà de comunicar-ho necessàriament a l'IMPIVA per a la seua aprovació. Qualsevol modificació que, tot i que no comporte un canvi en l'import total a justificar del projecte, signifique una variació en els imports a què dóna suport per concepte de despesa que supere el 30% de la quantitat a justificar del dit concepte, o implique una modificació dels continguts del projecte i que no afecten els seus aspectes fonamentals, haurà de sol·licitar-se per escrit abans de la finalització del termini de justificació del projecte.  
b) Justificació de la realització del projecte.  
b.1) El beneficiari haurà d'acreditar la realització del projecte presentant davant de l'IMPIVA, la documentació exigida en el Manual d'instruccions de justificació d'ajudes aprovat per resolució del director general de l'IMPIVA que serà publicat en l'adreça d'Internet de l'IMPIVA: , i en la forma que s'hi indica. La data límit per a la presentació de la documentació acreditativa de realització del projecte serà el 20 de gener del 2011, per als projectes aprovats en el marc de l'anualitat 2010, i el 20 de gener del 2012, per als de l'anualitat 2011, llevat que se n'establisca una posterior en la notificació de concessió, o així s'establisca en el manual de justificació per a complir determinats requisits.   
Per a aquells documents en què siga necessari, l'IMPIVA posarà a disposició dels sol·licitants els mitjans electrònics o telemàtics que han de ser utilitzats per a la seua elaboració a través de l'adreça d'Internet indicada anteriorment. Si la tramitació de l'ajuda pel beneficiari s'haguera realitzat per via telemàtica, només s'admetrà la presentació de documents davant del Registre Telemàtic que complisquen els requisits recollits en l'article 7.1.1 en matèria d'ús de la firma electrònica avançada.  
b.2) La documentació justificativa constarà necessàriament de:   
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que contindrà:  
· Una relació de despeses i inversions de l'activitat.  
· Justificants de despesa i pagament incorreguts en la realització del projecte acompanyats d'un informe d'auditor o empresa inscrita en el ROAC (Registre Oficial d'Auditors de Comptes), d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE núm. 125, de 25 de maig de 2007). L'entitat beneficiària podrà contractar un auditor diferent de l'encarregat d'auditar els seus comptes anuals, d'acord amb l'excepció prevista en el punt 2 de l'article 74 del Reglament de la Llei General de Subvencions (Reial Decret 887/2006 de 21 de juliol).  
· Documentació acreditativa del compliment de les condicions i obligacions.  
· Una altra documentació complementària definida en les instruccions.  
b.2.1) Es consideren justificants de despesa les factures i documents de valor probatori equivalent. La justificació dels despeses de personal es durà a terme mitjançant l'aportació de les nòmines dels treballadors dedicats al desenvolupament del projecte, els TC de cotització a la Seguretat Social a càrrec de l'empresa i els certificats de retencions on s'acredite l'ingrés de les retencions a favor de la hisenda pública.   
b.2.2.) Quant al període subvencionable de despeses i pagaments només seran tinguts en consideració els compresos en les dates indicades a continuació, sense perjudici del que s'ha establit per als projectes plurianuals:  
- Justificants de despesa: per a l'anualitat 2010 fins al 31 de desembre del 2010, i per als projectes presentats a la de 2011 fins al 31 de desembre d'eixe mateix any.  
- Justificants de pagament: fins al termini de justificació establit per a cada anualitat en l'apartat b.1), amb les excepcions que per als documents de cotització a la Seguretat Social o a la Hisenda Pública puguen establir-se en el manual de justificació.  
b.2.3) El beneficiari haurà d'aportar com a mínim un 60% de justificants de despesa del projecte. La presentació d'un percentatge menor donarà lloc a la revocació de la subvenció, si bé excepcionalment podrà admetre's sempre que mitjance causa justificada acceptada expressament per l'IMPIVA.  
Es podrà admetre fins un 30% de disminució en la justificació en cada cost subvencionable, compensable amb increments en altres costos dels previstos en la notificació de concessió, sempre que no s'altere la naturalesa del projecte i que no s'incremente més d'un 30% un cost subvencionable excepte autorització prèvia i expressa de l'IMPIVA.  
b.2.4) A efectes de justificació es considerarà que la despesa subvencionada s'ha realitzat sempre que haja sigut totalment pagada en la data límit de justificació.   
b.2.5) Els pagaments només s'admetran si estan realitzats a través d'entitat financera i la seua justificació es farà mitjançant la presentació de còpia de l'extracte bancari que acredite l'eixida efectiva dels fons juntament amb còpia de la transferència, o del xec nominatiu, el beneficiari de la qual coincidisca amb l'emissor de la factura o el titular de la nòmina.  
b.2.6) Quan l'import de la despesa subvencionable supere, IVA exclòs, la quantia de 30.000 euros en el supòsit de cost per execució d'obra, o de 12.000 euros, IVA exclòs, en el supòsit de subministrament de béns o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i així es faça constar en un informe. L'elecció entre les ofertes presentades haurà de recaure en la més econòmica, i caldrà justificar en un informe l'elecció en un altre sentit.   
La no-presentació dels informes a què fa referència el paràgraf anterior, o la insuficiència d'estos, donarà lloc a la no-consideració del cost subvencionable o a una minoració o revocació de l'ajuda concedida, sense perjudici de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular segons esta la subvenció concedida.  
b.2.7) No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser aprovada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió de com a mínim un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa, i en tot cas en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
b.2.8) La imputació dels costos de personal es realitzarà segons el temps real dedicat al projecte, d'acord amb els supòsits següents:  
- Les despeses es computaran sobre la base de la retribució anual més les càrregues socials.  
- Es comptarà amb un sistema de control (setmanal, mensual, etc.) que reculla les tasques desenvolupades i les hores dedicades per cada treballador al projecte.   
b.2.9). Es permet que el beneficiari subcontracte les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins un 60% del seu import. La consideració d'un import superior requerirà de l'autorització prèvia de l'IMPIVA.  
Les despeses relatives als subcontractes hauran de complir les condicions següents:  
a) No podran augmentar el cost d'execució de l'operació sense un valor afegit.  
b) No es podrà subcontractar amb intermediaris o assessors quan el pagament consistisca en un percentatge del cost total de l'operació, excepte que el beneficiari justifique tal pagament en relació amb el valor real del treball realitzat o els servicis prestats. Així mateix, tampoc es podrà subcontractar amb entitats vinculades de les definides en l'apartat anterior, excepte autorització prèvia i expressa de l'IMPIVA.  
c) Altres obligacions:  
c.1) Inserir en el material divulgatiu relacionat amb la difusió del projecte el logotip de l'IMPIVA disponible en http://www.impiva.es, i en general complir les obligacions relatives a la publicitat comunitària indicades en l'article següent.  
c.2) Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c.3) Conservar els documents justificatius de la realització del projecte i els relacionats amb les despeses i pagaments i amb les auditories corresponents durant un termini de quinze anys o durant un termini més gran mentre puguen ser objecte de comprovació i control. Es conservaran els originals dels documents -o còpies certificades conformes amb els originals - sobre suports de dades generalment acceptats.   
c.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
c.5) Actualitzar qualsevol documentació presentada que haguera patit alguna modificació.   
c.6) Respondre de la veracitat dels documents aportats i en general de la informació facilitada.  
c.7) Facilitar a l'IMPIVA la informació relativa a indicadors financers, de producció i resultats, que permeten mesurar l'avanç davant la situació de partida descrita pel beneficiari en la memòria del projecte com a conseqüència de l'execució d'este.  
c.8) Comunicar a l'IMPIVA altres ajudes públiques o privades que hagueren obtingut o sol·licitat per als mateixos costos. En cas de concurrència amb altres ajudes, s'aplicaran les normes d'acumulació indicades a continuació i qualsevol altra que determine la normativa comunitària:  
- Les ajudes previstes per l'actuació 1 podran acumular-se amb qualssevol altres ajudes, sempre que la part comuna quede subjecta al límit més favorable segons la normativa aplicable. Estos límits no seran aplicables si l'ajuda ha sigut concedida de conformitat amb les directrius comunitàries sobre ajudes estatals per a promoure la inversió de capital de risc en PIME. Quan s'acumulen ajudes de minimis amb ajudes a la inversió en R+D+I destinades als mateixos costos subvencionables, no podran superar-se els límits establits per a les Ajudes a la R+D+I en el Marc comunitari d'R+D+I, Do C323 de 30.12.2006.  
- Les ajudes previstes per l'actuació 2 podran acumular-se amb qualssevol altres ajudes rebudes en virtut del Reglament (CE) núm. 800/2008, de la Comissió, Reglament General d'Exempció per Categories, sempre que les esmentades mesures d'ajuda es referisquen a costos subvencionables identificables diferents.  
Per contra, quan les esmentades ajudes s'acumulen a altres ajudes previstes per l'esmentat Reglament, a altres ajudes de minimis que reunisquen les condicions establides en el Reglament (CE) núm. 1998/2006, o altres formes de finançament comunitari corresponent (totalment o parcialment) als mateixos costos subvencionables, s'aplicaran les normes d'acumulació que determine la normativa comunitària, i la suma d'estes no podrà sobrepassar la intensitat més elevada o el major import aplicable a l'esmentada ajuda en virtut del Reglament General d'Exempció per Categories.  
c.9) En l'actuació 2, les entitats beneficiàries la seu o l'establiment productiu de les quals s'ubique a les províncies de Castelló, València o Alacant (excepte els termes municipals de València i Mislata) estaran obligades a aportar una contribució financera exempta de qualsevol tipus de suport públic de com a mínim un 25% dels costos subvencionables, ja siga mitjançant els recursos propis o mitjançant finançament extern.  
c.10) Complir totes les obligacions que s'establixen en la normativa d'aplicació especificada en l'article 3 d'esta resolució.  
Article 12. Publicitat comunitària. Obligacions  
Quan l'ajuda siga superior a 500.000 euros i el projecte consistisca en la compra d'un objecte físic haurà de col·locar-se una placa on s'indique el tipus i el nom de l'operació, a més de la informació següent:  
- L'emblema de la Unió Europea.  
- La referència al Fons Europeu de Desenvolupament Regional.  
- La declaració «Una manera de fer Europa».  
En tot cas, el beneficiari s'assegurarà que les parts que intervenen en el projecte han sigut informades de l'esmentat finançament i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013. Per a complir este requisit, el beneficiari haurà de:  
- Identificar els béns tangibles subvencionats amb els adhesius que li seran facilitats juntament amb la notificació de concessió de la subvenció.  
- Incloure el logotip FEDER en qualsevol document relacionat amb el projecte o activitat subvencionada. La inclusió del logotip FEDER es farà en qualsevol format en què estiga suportada la documentació del projecte, és a dir, paper, DVD, CD, pantalla informàtica, etc.   
- Incloure una declaració on s'informe que el projecte ha sigut cofinançat pel Programa Operatiu FEDER de la Comunitat Valenciana 2007-2013 en els termes següents:  
«Projecte cofinançat pels Fons FEDER, dins del Programa Operatiu FEDER de la Comunitat Valenciana 2007-2013».   
Els logotips de FEDER es poden descarregar de la pàgina , en la zona de descàrregues, carpeta «logotips Fons Europeus i IMPIVA».  
Article 13. Pagament de les ajudes  
L'IMPIVA procedirà al pagament de l'ajuda una vegada que el beneficiari haja executat el projecte i sempre que haja complit les obligacions exigibles.   
Podrà anticipar-se als beneficiaris el pagament de l'ajuda d'acord amb els límits que, si és el cas, establisca la Llei de Pressupostos de la Generalitat per al 2010 i amb els que així dispose la Llei de Pressupostos per al 2011, en el cas d'ajudes concedides a càrrec de l'esmentada anualitat, després de la presentació prèvia pel beneficiari d'aval bancari per la quantia anticipada constituït d'acord amb la normativa vigent als serveis territorials de la Conselleria d'Economia, Hisenda i Ocupació de la Generalitat. Els interessos meritats per les bestretes no tindran la consideració de subvenció.  
Article 14. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, lliuren i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
Article 15. Control i verificació  
Tant el beneficiari com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, i facilitar en tot moment tota la informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes la mostra de les quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1.828/2006.  
Article 16. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o la revocació de l'ajuda segons les circumstàncies ocorregudes i la valoració d'estes. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb l'esmentada normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.   
DISPOSICIÓ FINAL ÚNICA  
Es faculta el director general de l'IMPIVA per a dictar les resolucions necessàries per al desplegament, l'eficàcia i l'execució de la present convocatòria.   
València, 11 de març de 2010.- El president de l'IMPIVA: Vicente Rambla Momplet.  
ANNEX  
Programa d'Assistència a la Creació  
i Creixement d'Empreses Innovadores  
Objecte  
Facilitar l'execució de projectes de creació o creixement d'empreses innovadores de creació recent, especialment les que operen en sectors emergents i basen la seua competitivitat en l'aplicació intensiva del coneixement i contribuïxen a la diversificació del teixit econòmic valencià amb noves activitats, per mitjà de la valoració d'idees de negoci i la definició de plans d'actuació que permeten estimar els recursos necessaris i les actuacions a desenvolupar per a obtenir els objectius a aconseguir, avaluant els riscos inherents a les distintes alternatives. Complementàriament es donarà suport a la posada a disposició d'emprenedors i empreses innovadores de recent creació de les infraestructures necessàries per a poder desenvolupar les primeres fases del seu projecte empresarial en relació amb altres emprenedors innovadors i en les proximitats d'entitats que puguen assessorar per a la consolidació i creixement del seu projecte.  
D'altra banda s'ajudarà a les entitats a la realització de l'objecte indicat en el paràgraf anterior mitjançant el suport a la inversió necessària per al desenvolupament de les actuacions.  
Actuacions susceptibles de suport  
Actuació 1. Prestació d'assistència personalitzada a emprenedors i empreses innovadores de creació recent  
S'inclouen tres línies d'activitat:  
1.1. Aplicació de coneixements i eines per a assessorar de forma individualitzada l'emprenedor en les seues activitats destinades a la creació de l'empresa:  
- Aplicació dels coneixements i execució de procediments adequats per a assistir els emprenedors en la valoració de les seues idees de negoci i, si és el cas, en la configuració del pla d'empresa.  
- Assessorament a l'emprenedor per a facilitar les decisions adequades en les fases inicials de la vida de l'empresa mitjançant l'ús de les metodologies de gestió apropiades.  
- Desenvolupament de treballs específics per a l'emprenedor destinats a obtenir la informació especialitzada requerida, avaluar el mercat i definir els recursos i les condicions necessaris per a establir el corresponent pla d'empresa.  
- Elaboració dels documents i aportació de coneixements a l'emprenedor i, si és el cas, realització de les gestions amb inversors o entitats financeres per a facilitar l'obtenció de finançament per al seu projecte empresarial.   
Les tasques d'assessorament poden incloure una part de treball en comú amb diversos receptors del servici per a aportar-los la formació bàsica necessària de la part expositiva i d'establiment de metodologia, sempre que es realitze, finalment, l'acció d'assessorament individualitzada i s'aporte un document específic per a cada participant a qui es facture un servici.   
1.2. Consolidació i creixement d'empreses innovadores de recent creació a través d'accions d'assistència individualitzades:   
- Assessorament per a la definició i desenvolupament de plans d'actuació encaminats a la consolidació, creixement i millora competitiva de les empreses innovadores i diversificadores.  
- Aplicació, amb assistència individualitzada, de metodologies i eines de gestió per a millorar la capacitat competitiva de les empreses innovadores de recent creació.  
- Preparació i presentació a inversors o entitats de finançament de plans d'empresa o plans de creixement d'empreses innovadores i diversificadores que han superat les primeres fases, mitjançant l'elaboració dels corresponents documents i l'assistència als promotors i inversors per a facilitar l'intercanvi d'informació de manera adequada.  
Les tasques d'assessorament poden incloure una part de treball en comú amb diversos receptors del servici per a aportar-los la formació bàsica necessària de la part expositiva i d'establiment de metodologia, sempre que es realitze, finalment, l'acció d'assessorament individualitzada i s'aporte un document específic per a cada participant a qui es facture un servici.   
1.3. Centres d'empreses. Subministrament de locals.   
- Subministrament de locals en lloguer a emprenedors durant un període màxim de tres anualitats per a facilitar l'arrancada de l'empresa en locals apropiats, i beneficiar-se, al mateix temps, de les sinergies i la informació derivades de la seua estada en un viver d'empreses destinat a proveir de locals adequats emprenedors que inicien la seua activitat de caràcter innovador i diversificador del teixit econòmic.  
Per a prestar un servici personalitzat a un emprenedor o empresa dels descrits en la present actuació, en el qual s'apliquen recursos tècnics i humans en exclusiu benefici d'eixe emprenedor o empresa, caldrà una sol·licitud explícita del servici per l'emprenedor o l'empresa innovadora, i se'n concretarà en la resposta de l'entitat l'abast i el contingut.  
Costos subvencionables  
Seran subvencionables els costos reals en què incórrega l'entitat sense ànim de lucre per a prestar servicis relatius a:  
a) Assessoria en matèria d'innovació: consultoria de gestió; formació; consultoria per a l'adquisició, protecció i comerç de drets de propietat intel·lectual i acords de llicències.  
b) Suport a la innovació: locals per a oficines, investigació de mercats.  
Estos costos consistiran en:  
a) Despeses de personal imputables a la prestació del servici.  
b) Despeses de servicis externs en la part que es dedique exclusivament a la prestació del servici.  
c) Despeses de funcionament derivades directament de la prestació del servici.  
d) Amortització de les inversions directament imputables a la prestació del servici.  
Tipus d'ajuda  
Subvenció a fons perdut de fins al 100% dels costos reals en què incórrega l'entitat, quan es tracte d'entitats en possessió de certificació nacional o europea, i fins al 75% si no en tenen. En tot cas, la intensitat de l'ajuda no podrà ser igual o superior a 7.500.000 euros per beneficiari i per projecte.  
Este percentatge d'ajuda s'aplicarà exclusivament als costos reals i no al marge raonable. Amb caràcter no excloent es consideraran certificades les entitats pertanyents a:  
- ANCES (http://www.ances.com)  
- EBN (http://ec.europa.eu/regional\_policy/innovation/innovating/pdf/fiche\_7\_en.pdf).   
Els certificats aportats per altres entitats se sotmetran al criteri de la Comissió prevista en l'article 8 de la present resolució.  
Criteris de valoració  
Els projectes es valoraran atenent la seua capacitat per a desenvolupar l'esperit d'empresa i la innovació i facilitar l'aplicació pels emprenedors de les tècniques de gestió més adequades.   
En concret per a l'actuació 1 s'aplicaran els següents criteris de valoració:  
Qualitat del projecte  
- Ajust dels objectius del projecte i resultats previstos a les necessitats dels emprenedors i de les empreses innovadores de nova creació de l'àrea d'actuació de l'entitat. (0-10)  
- Utilització de sistemes de suport a emprenedors i empreses innovadores de creació recent normalitzats, de qualitat contrastable i controlables en els seus resultats. (0-8)  
- Formació i experiència professional dels tècnics que han de prestar l'assessorament a emprenedors i empreses innovadores. (0-8)  
- Coherència de les actuacions amb les línies de promoció de les actituds emprenedores desenvolupades per l'entitat i altres institucions de la Comunitat Valenciana. (0-5)  
- Complementarietat i integració amb altres actuacions desenvolupades en la Comunitat Valenciana amb els mateixos objectius. (0-5)  
- Garantia de difusió de les actuacions a una porció àmplia del territori, a través dels acords de col·laboració pertinents amb altres entitats, particularment les d'àmbit d'actuació comarcal. (0-5)  
- Contribució significativa al desenvolupament sostenible i al medi ambient en algun dels aspectes següents: (0-4)  
· Reducció del consum d'aigua o d'altres recursos naturals.  
· Reducció del consum d'energia.  
· Reducció de les necessitats d'ocupació de sòl, especialment de sòl no urbanitzable o urbanitzable no sectorialitzat.  
· Reducció de les necessitats de transport.  
· Reducció de residus, abocaments, emissions i la contaminació, amb especial atenció a les emissions a l'atmosfera de gasos amb efecte hivernacle.  
· Millora de l'estat de conservació i de la capacitat de renovació dels recursos naturals, la biodiversitat, la geodiversitat i el paisatge.  
· Contribució a la defensa davant de riscos naturals o tecnològics.  
· Protecció del patrimoni cultural  
Viabilitat tècnica i economicofinancera:  
- Coherència del pressupost del projecte amb els objectius a aconseguir. (0-5)  
- Definició del projecte, les seues fases, pla de treball i pressupost d'execució. (0-5)  
- Dimensió equilibrada dels recursos humans i de les despeses necessàries. (0-5)  
Característiques del sol·licitant:  
- Grau d'importància en els seus fins, actuacions i pressupostos de les activitats de suport a emprenedors i empreses innovadores i diversificadores de recent creació. (0-5)  
- Capacitat demostrada per a desenvolupar sistemes i metodologies i facilitar informació i orientació a emprenedors, tant persones físiques interessades a crear empreses com les que han constituït l'empresa i iniciat les seues activitats. (0-5)  
- Integració en el Sistema Valencià d'Innovació i la seua col·laboració amb altres agents vinculats amb la creació d'empreses innovadores a la Comunitat Valenciana. (0-5)  
- Grau d'incorporació i integració dels distints agents del sistema regional de promoció de l'emprenedorisme i la innovació en els òrgans de govern de l'entitat. (0-5)  
- Disponibilitat de locals per a viver d'empreses on els emprenedors puguen iniciar el seu projecte empresarial en proximitat a altres emprenedors innovadors i als tècnics de l'entitat que presten orientació i faciliten els contactes amb potencials inversors. (0-5)  
Aspectes socioeconòmics:  
- Influència del projecte, així com del conjunt d'actuacions de l'entitat, en la creació d'oportunitats i aprofitament de les seues capacitats entre col·lectius amb especial dificultat per a emprendre activitats econòmiques i, en particular, la creació d'empreses. (0-5)  
- Projecte desenvolupat en zones d'interés preferent recollides en el Pla de Revitalització de Comarques de l'Interior de la Comunitat Valenciana: (0-2)  
- Projecte presentat per entitats que contracten treballadors amb discapacitat per damunt del mínim legal. (0-4)  
- Tant per la naturalesa del projecte com per les característiques del sol·licitant, es promou la igualtat entre homes i dones. (0-4)  
Altres  
1. Cada entitat sol·licitant podrà presentar com a màxim un projecte a cada una de les actuacions previstes en el programa.  
S'haurà d'aportar, juntament amb la sol·licitud i la memòria tècnica del projecte, una còpia de la documentació següent:  
- Memòria d'activitats provisional de l'any 2009 (o 2010 si la sol·licitud és per al 2011).  
- Pla Estratègic d'Activitats per a l'any 2010 (o 2011 si la sol·licitud és per al 2011).  
- Pressupost d'ingressos i despeses per a l'any 2010 (o 2011 si la sol·licitud és per al 2011).  
Tota la documentació que es presente haurà d'anar en paper i en suport electrònic.  
El desenvolupament de l'actuació prevista en este programa es podrà formalitzar mitjançant un conveni singular de col·laboració entre l'IMPIVA i l'entitat corresponent.  
L'entitat sol·licitant, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió i ha de fer coneixedor i partícip l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament d'estes, inclosa la difusió dels resultats en suports físics o electrònics; per a això ha d'utilitzar la normativa d'imatge que determinen l'IMPIVA i els Fons Europeus.   
2. L'entitat beneficiària està obligada a facturar els servicis prestats, establint un preu de mercat que reflectisca els costos totals més un marge raonable. L'ajuda haurà d'aplicar-se en forma de bonificació en el preu cobrat a la PIME. En facturar els servicis l'entitat registrarà en la factura el percentatge millorat sobre el preu de mercat, així com la declaració que l'esmentada bonificació constituïx ajuda estatal. La PIME receptora del servici no podrà obtenir més de 200.000 euros de bonificació en un període de tres anualitats.  
Per a garantir la transparència dels costos dels servicis, així com els preus pagats per les PIME usuàries d'estos, l'entitat beneficiària portarà un sistema comptable analític a través del qual es puguen justificar els costos exactes en què s'ha incorregut realment per a la prestació de servicis. Este requisit es complirà mitjançant una declaració expedida per auditor o empresa degudament inscrita en el ROAC que certifique que les despeses declarades corresponen a la prestació de servicis i que el preu facturat per la prestació d'estos últims és un preu de mercat. Esta declaració formarà part de l'informe de revisió de comptes justificatius de la subvenció exigit per l'IMPIVA per a la justificació del projecte.  
Actuació 2. Inversions  
Inversions en actius fixos físics (maquinària i equips) destinades a la creació d'un establiment nou i a l'ampliació d'un de ja existent, a fi de facilitar les accions de suport i assessorament als emprenedors innovadors en els primers anys d'activitat.  
Costos subvencionables  
06 Inversions no productives:  
Inversions en maquinària i equips necessàries per a la prestació dels servicis i el desenvolupament de les activitats i projectes de l'entitat.  
Tipus d'ajuda  
Subvenció a fons perdut per a:  
- Els beneficiaris la seu o l'establiment productiu dels quals estiga ubicat als municipis de València i Mislata, de fins un màxim del 15% en el cas de xicotetes empreses i de fins un màxim del 7,5% en el cas de mitjanes empreses.  
- Els beneficiaris la seu o l'establiment productiu dels quals estiga ubicat a les províncies de Castelló, València o Alacant (excepte els termes municipals de València i Mislata) de fins al 30% del cost d'adquisició, sempre que l'entitat beneficiària tinga la condició de PIME descrita en l'annex I del RGEC (DO L 214 de 9.8.2008). S'exceptuen d'este límit d'intensitat les ajudes a grans projectes d'inversió i les ajudes regionals en el sector del transport.  
Les ajudes no podran superar per beneficiari i per projecte:  
- Per a les ajudes concedides a beneficiaris la seu o l'establiment productiu dels quals estiga ubicat als municipis de València i Mislata, la intensitat de les ajudes no podrà superar l'import de 7.500.000 euros per empresa i per projecte.  
- Per a les ajudes concedides a beneficiaris la seu o l'establiment productiu dels quals estiga ubicat a les províncies de Castelló, València o Alacant(excepte els termes municipals de València i Mislata), l'import total de les ajudes procedents de totes les fonts no superarà el 75% de l'import màxim d'ajuda que podria rebre una inversió amb uns costos subvencionables de 171.342.905 d'euros, aplicant el llindar d'ajuda estàndard vigent per a les grans empreses que figure en el mapa d'ajudes regionals aprovat en la data de concessió de l'ajuda.  
Criteris de valoració  
Els projectes es valoraran atenent la seua capacitat per a desenvolupar l'esperit d'empresa i la innovació i facilitar l'aplicació pels emprenedors de les tècniques de gestió més adequades.   
En concret per a l'actuació 2 s'aplicaran els següents criteris de valoració:  
Qualitat del projecte:  
- Adequació de les inversions a realitzar per a desenvolupar les accions de foment de les actituds emprenedores o les tasques d'assessorament a emprenedors i empreses innovadores de creació recent (0-10).   
- Utilitat, si és el cas, de les instal·lacions per a acollir emprenedors o empreses acabades de crear durant els primers anys del seu camí, atenent les necessitats i expectatives d'este tipus d'empreses (0-10).  
- Coherència de les inversions a executar amb la resta d'actuacions i línies de promoció de les actituds emprenedores desenvolupades per l'entitat i altres institucions de la Comunitat Valenciana (0-10).   
   
- Garantia de disponibilitat de les instal·lacions per a emprenedors i empreses innovadores en igualtat de condicions (0-10).  
- Contribució significativa al desenvolupament sostenible i al medi ambient en algun dels següents aspectes (0-5):  
· Reducció del consum d'aigua o d'altres recursos naturals.  
· Reducció del consum d'energia.   
· Reducció de les necessitats d'ocupació de sòl, especialment de sòl no urbanitzable o urbanitzable no sectorialitzat.  
· Reducció de les necessitats de transport,  
· Reducció de residus, abocaments, emissions i la contaminació, amb especial atenció a les emissions a l'atmosfera de gasos amb efecte hivernacle.  
· Millora de l'estat de conservació i de la capacitat de renovació dels recursos naturals, la biodiversitat, la geodiversitat i el paisatge.  
· Contribució a la defensa davant de riscos naturals o tecnològics.  
· Protecció del patrimoni cultural  
Viabilitat tècnica i economicofinancera:  
- Coherència del pressupost del projecte amb els objectius a aconseguir (0-5).  
- Definició del projecte, les seues fases, pla de treball i pressupost d'execució (0-5).  
- Dimensió equilibrada de la inversió a realitzar amb la resta d'instal·lacions de l'entitat (0-5).  
Característiques del sol·licitant:  
- Grau d'importància en els seus fins, actuacions i pressupostos de les activitats de suport a emprenedors i empreses innovadores i diversificadores de recent creació (0-5).  
- Capacitat demostrada per a desenvolupar sistemes i metodologies i facilitar informació i orientació a emprenedors, tant persones físiques interessades a crear empreses com les que han constituït l'empresa i iniciat les seues activitats (0-5).  
- Integració en el Sistema Valencià d'Innovació i la seua col·laboració amb altres agents vinculats amb la creació d'empreses innovadores en la Comunitat Valenciana (0-5).  
- Grau d'incorporació i integració dels distints agents del sistema regional de promoció de l'emprenedorisme i la innovació en els òrgans de govern de l'entitat (0-5).  
- Experiència demostrada, si és el cas, en la gestió de locals en lloguer d'un viver d'empreses dedicat a emprenedors i empreses innovadores de recent creació (0-5).  
Aspectes socioeconòmics:  
- Influència del projecte, així com del conjunt d'actuacions de l'entitat, en la creació d'oportunitats i aprofitament de les seues capacitats entre col·lectius amb especial dificultat per a emprendre activitats econòmiques i, en particular, la creació d'empreses. (0-5)  
- Projecte desenvolupat en zones d'interés preferent recollides en el Pla de Revitalització de Comarques de l'Interior de la Comunitat Valenciana. (0-2)  
- Projecte presentat per entitats que contracten treballadors amb discapacitat per damunt del mínim legal. (0-4)  
- Tant per la naturalesa del projecte com per les característiques del sol·licitant, es promou la igualtat entre homes i dones. (0-4)  
Altres  
1. Cada entitat sol·licitant podrà presentar com a màxim un projecte a cada una de les actuacions previstes en el programa.  
S'haurà d'aportar, juntament amb la sol·licitud i la memòria tècnica del projecte, una còpia de la documentació següent:  
- Memòria d'activitats provisional de l'any 2009 (o 2010 si la sol·licitud és per al 2011).  
- Pla Estratègic d'Activitats per a l'any 2010 (o 2011 si la sol·licitud és per al 2011).  
- Pressupost d'ingressos i despeses per a l'any 2010 (o 2011 si la sol·licitud és per al 2011).  
Tota la documentació que es presente haurà de fer-se en paper i en suport electrònic.  
El desenvolupament de l'actuació prevista en este programa es podrà formalitzar mitjançant un conveni singular de col·laboració entre l'IMPIVA i l'entitat corresponent.  
L'entitat sol·licitant, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió oi ha de fer coneixedor i partícip l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament d'estes, inclosa la difusió dels resultats en suports físics o electrònics, i per a això ha d'utilitzar la normativa d'imatge que determinen l'IMPIVA i els Fons Europeus.   
2. Les entitats beneficiàries la seu o l'establiment productiu de les quals s'ubique a les províncies de Castelló, València o Alacant (excepte els termes municipal de València i Mislata) estaran obligades a:  
a) Mantenir la inversió en la regió beneficiària durant tres anys una vegada completada en la totalitat. Això no impedirà la substitució d'instal·lacions o equips que hagen quedat obsolets a causa de la ràpida evolució de la tecnologia, sempre que l'activitat econòmica es mantinga en la regió de què es tracte durant el període mínim.  
b) Aportar una contribució financera exempta de qualsevol tipus de suport públic de com a mínim un 25% dels costos subvencionables, ja siga per mitjà dels recursos propis o per mitjà de finançament extern.